b"\n_START_ARTICLE_\nJohnny Cecotto\n_START_SECTION_\nRatamoottoripy\xc3\xb6r\xc3\xa4ilyura\n_START_PARAGRAPH_\nCecotto debytoi jo 19-vuotiaana ratamoottoripy\xc3\xb6r\xc3\xa4ilyn MM-sarjassa vuonna 1975. H\xc3\xa4n nousi kuuluisuuteen jo ennen kauden alkua ajetussa Daytona 200 -kilpailussa, jossa h\xc3\xa4n ajoi kolmanneksi. My\xc3\xb6hemmin maaliskuussa alkaneessa MM-sarjassa h\xc3\xa4n ajoi Yamahalla niin 250- ett\xc3\xa4 350-kuutioisten luokkien voittoon debyyttiviikonloppunaan. Cecotto voitti nelj\xc3\xa4 kilpailua 350- ja kaksi kilpailua 250-kuutioisten MM-sarjoissa. 350-kuutioisissa h\xc3\xa4n voitti mestaruuden 19 pisteen erolla Giacomo Agostiniin, jonka seitsem\xc3\xa4n vuoden mittaisen mestaruusputken h\xc3\xa4n katkaisi. 250-kuutioisissa h\xc3\xa4n sijoittui nelj\xc3\xa4nneksi._NEWLINE_Vuosina 1975-1980 Cecotto saavutti moottoripy\xc3\xb6r\xc3\xa4ilyn Grand Prix -sarjassa yhteens\xc3\xa4 kaiken kaikkiaan yhden maailmanmestaruuden, 14 osakilpailuvoittoa, 22 paalupaikkaa ja 7 nopeinta kierrosta. Cecotto ajoi 12 paalupaikkaa 27 500-kuutioisten MM-sarjan startissa, mik\xc3\xa4 on luokan historian kaikkien aikojen kovin paalupaikkaprosentti. Cecotto voitti vuonna 1978 my\xc3\xb6s 750-kuutioisten ep\xc3\xa4virallisen maailmanmestaruuden. Cecotto vet\xc3\xa4ytyi lajista keskitty\xc3\xa4kseen autourheilu-uranansa.\n_START_SECTION_\nAutourheilu-ura\n_START_PARAGRAPH_\nCecotton Formula 1 -ura alkoi Brasilian Grand Prix'ss\xc3\xa4 1983 heikolla Theodore-autolla, sijoituksena 14. tila. Jo seuraavassa kilpailussa Long Beachill\xc3\xa4 h\xc3\xa4n ajoi MM-pistesijalle kuudenneksi. Se j\xc3\xa4i Cecotton ainoaksi MM-pisteeksi. MM-pisteiss\xc3\xa4 Cecotto oli 19._NEWLINE_Cecotton Formula 1 -ura p\xc3\xa4\xc3\xa4ttyi seuraavana vuonna ajetussa Britannian GP:ss\xc3\xa4, josta h\xc3\xa4n karsiutui._NEWLINE_F1-uran j\xc3\xa4lkeen Cecotto on ajanut p\xc3\xa4\xc3\xa4asiassa vakioautosarjoja. Italian vakioautosarjan mestaruuden h\xc3\xa4n saavutti 1989. Samaan aikaan h\xc3\xa4n ajoi my\xc3\xb6s DTM-sarjaa, parhaana sijoituksena sarjan kakkostila vuodelta 1990. Yksitt\xc3\xa4isist\xc3\xa4 kilpailusta Cecotton suurin voitto oli Macaon Grand Prix'ss\xc3\xa4 1986."